Ego R(einerius), dominus Acrimontis, notum facio tam presentibus quam futuris quod omnes querelas quas habebam adversus  domum Morimundi in nemoribus, in campis, in pratis, in molendinis, querelam etiam de batatorio faciendo in molendino sub Acromonte, in capitulo coram monachis et conversis et multis secularibus ex toto guerpivi et omnia de quibus predicta domus eo die investita erat bona fide dimisi et quicquid in cartis eorum continebatur de donis et elemosinis meis et omnium antecessorum meorum laudavi et concessi.  Preterea donavi Deo et fratribus Morimundi in elemosinam pro salute anime męę et omnium antecessorum  meorum locum qui dicitur Rosoia ad pratum faciendum juxta molendinum de Roseriis sicut demonstratum est et certis metis determinatum, et medietatem molendinia mei quod est ad stannum  sub Acromonte, ita quod conversus magister molendinorum Morimundi pro voluntate sua instituet ibi molendinarium et ipse conversus custodiet clavem arche in qua reponi solet molitura, et si quid in stanno  vel in ipso molendino reparandum fuerit, de communi molitura reparabitur, et ipse molendinarius  ex eadem communi molitura conducetur et victum accipiet. Insuper donavi jamdictis fratribus quicquid  habebam in molendino quod contulit eis in elemosinam soror mea Heluyx cognomento Damentem. 
 Concessi etiam eis per totam terram meam libere et secure ire et redire cum omnibus rebus suis  maxime cum vino tempore vindemię et si vinum eis ablatum, deinceps a quibuscumque voluerint sine  omni malvolentia conductum sibi querant. Hec omnia ad ampliorem confirmationem in presentia  conventus manu mea super altare posui et ut hec firmiter permaneant, sub jure jurando promisi quod  de his omnibus contra omnes legitimam garentiam portabo et auxilium et consilium pro posse meo  prestabo. Promisi etiam bona fide predictis fratribus quod nullum gravamen deinceps eis inferrem  quamdiu stare vellem ad justiciam, quod si forte eveniret ut per me aut per meos homines in aliquibus  gravarentur, postquam illud ad noticiam meam perveniret ad admonitionem fratrum Morimundi  omnia ablata eis infra quadraginta dies restituerem. Horum omnium testes : Ulricus capellanus de Acromonte, Petrus clericus, Galterus de Prisne et Fulco de Marchia, Drogo de Frasnei, milites, Symon prepositus de Acromonte et Raynaudus qui fuit prepositus, Haymo venator. 
Laudavit hec omnia uxor mea Felicitas. Testes : Stephanus monachus et prior Novivillaris, Galterus de Prisne, Ulricus de Ferretes, Guillermus de Novovillari, milites.  Galterus quoque miles de Prigne quicquid in his omnibus suprascriptis ad jus suum spectabat  donavit in elemosinam supramemoratis fratribus Morimundi. Testes : Hugo prior Morimundi, Vuiardus monachus, Haymo conversus ejusdem domus, Ulricus presbyter de Acromonte, Symon prepositus de Acromonte, Raynaudus qui fuit prepositus, Haymo venator. 
Et hec omnia benigne laudavit et concessit uxor ipsius Galteri  Symoneta nomine. Testes : (les témoins n'ont pas été notés, et la ligne est restée vierge). 
 Acta sunt hec in Morimundo, anno dominice incarnationis M° C° nonagesimo octavo. a. Mot redoublé.